C 333/19

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2019/C 333/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„PECORINO DEL MONTE PORO”

Nr. UE: PDO-IT-02420 – 16.5.2018

DOP (X) IGP ()

1. Denumire (denumiri)

„Pecorino del Monte Poro”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs

Clasa 1.3. Brânzeturi

3.2. Descrierea produsului căruia i se aplică denumirea de la punctul 1.

DOP „Pecorino del Monte Poro” este o brânză produsă din lapte de oaie, disponibilă în trei variante, în funcție de durata perioadei de maturare:

fresco („proaspătă”), maturată între 20 și 60 de zile;

semistagionato („semimaturată”), maturată între 61 de zile și șase luni;

stagionato („maturată”), maturată între 6 și 24 de luni.

La momentul comercializării, produsul prezintă următoarele caracteristici:

Caracteristici fizice

Formă: rotundă, cu fețe plane.

Diametrul fețelor plane: 6-40 cm.

Înălțimea marginii exterioare: 6-20 cm.

Greutate: tipurile fresco și semistagionato cântăresc între 600 g și 2,5 kg, în timp ce brânzeturile stagionato cântăresc până la 10 kg

Crustă: dură și rugoasă, cu o culoare care variază de la galben auriu (fresco) până la maro deschis sau de intensitate medie (semistagionato și stagionato), cu o nuanță roșiatică după acoperirea crustei cu ardei iute și ulei de măsline extravirgin.

Pastă: compactă, uneori cu găurele răspândite neregulat. La tăiere, culoarea variază de la alb (fresco) la galben-pai de intensități diferite (semistagionato și stagionato). În timp ce consistența brânzei fresco este moale la tăiere, în cazul tipurilor semistagionato și stagionato, aceasta se întărește progresiv.

Caracteristici chimice

Conținutul de grăsime în substanța uscată: ≥ 45 %;

Proteine (Nx6,25): ≥ 20 %;

Caracteristici organoleptice

Gust: brânza are o aromă parfumată care amintește de flori sălbatice, arbuști mediteraneeni și fân. Brânza are un gust bogat și plăcut de nucă, a cărui intensitate se accentuează pe măsură ce crește durata de maturare a brânzei, cu un gust picant puternic și o aromă corpolentă în cazul tipului stagionato.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

„Pecorino del Monte Poro” este produsă din lapte de oaie crud integral obținut la două mulsuri (în dimineața producției brânzei și în seara precedentă), de la oi crescute în aer liber, în aria descrisă la punctul 4, și care sunt închise doar pe timpul nopții. Alimentația oilor este compusă din specii de plante originare din regiunea Monte Poro. Acestea sunt consumate proaspete în timpul verii și sub formă de fân în timpul iernii. În anii marcați de condiții meteorologice deosebit de nefavorabile, ca urmare a secetei sau a iernilor grele, când este imposibil să se producă nutreț suficient pentru a hrăni efectivele, cantitatea nutrețului cu caracteristicile menționate mai sus poate să scadă la 70 %, întrucât aprovizionarea externă cu fân din afara ariei de producție DOP este permisă, dar nu poate depăși 30 % din cantitatea totală de nutrețuri folosite pentru a hrăni oile. Doar în perioada de lactație și pentru a se asigura că animalele sunt hrănite în mod corespunzător, până la 15 % din alimentația lor poate fi completată cu cereale și leguminoase (integrale, sub formă de fulgi sau măcinate), săruri minerale și vitamine, inclusiv din afara ariei de producție DOP, întrucât acestea nu pot fi produse în cantități suficiente in situ din cauza reliefului muntos, a condițiilor climatice și a contextului profesional al zonei locale.

Este interzisă hrănirea oilor cu organisme modificate genetic (OMG-uri). Laptele se coagulează folosind cheagul de la mucoasa celui de-al patrulea compartiment al stomacului de la miei și/sau iezi hrăniți exclusiv cu lapte.

3.4. Etape specifice ale producției care trebuie să se desfășoare în aria geografică delimitată

Creșterea oilor și producția și maturarea brânzei „Pecorino del Monte Poro” trebuie să aibă loc în aria geografică de producție definită la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Brânza „Pecorino del Monte Poro” poate fi comercializată întreagă sau porționată.

3.6. Norme specifice privind etichetarea produsului la care se referă denumirea înregistrată

La momentul comercializării, etichetele trebuie să fie atașate pe una dintre cele două fețe ale brânzei comercializate întregi și pe ambalajul utilizat pentru porții și felii.

Etichetele trebuie să includă următoarele informații, care trebuie să fie clare și lizibile:

— „Pecorino del Monte Poro” (denumirea nu poate fi tradusă, însă pot fi adăugate traducerile în limbile țărilor europene în care este comercializat produsul), urmată de mențiunea „Denominazione di Origine Protetta” sau „DOP” („denumire de origine protejată” sau „DOP”), care poate fi tradusă;

— tipul brânzei în funcție de perioada de maturare, adică: fresco, semistagionato sau stagionato;

— logoul produsului, astfel cum este ilustrat mai jos.

Nu trebuie adăugată nicio descriere care nu este prevăzută în mod expres.

Se pot utiliza trimiteri la nume, denumiri comerciale sau mărci, cu condiția să nu aibă scop laudativ și să nu inducă în eroare consumatorul. De asemenea, se pot utiliza alte mențiuni adevărate și verificabile, care sunt permise în temeiul legislației actuale, cu condiția să nu fie în contradicție cu obiectivele și conținutul caietului de sarcini.

4. Delimitarea concisă a ariei geografice

Creșterea oilor și producția și maturarea brânzei „Pecorino del Monte Poro” au loc exclusiv în regiunea formată din următoarele municipalități, care fac parte din districtul Monte Poro din provincia Vibo Valentia: Joppolo, Spilinga, Zungri, Rombiolo, Nicotera, Limbadi, Zaccanopoli, Drapia, Filandari, Briatico, Ricadi, Maierato, Mileto, San Calogero, Parghelia, Pizzo, Stefanaconi, Filogaso, Tropea, San Costantino Calabro, San Gregorio d’Ippona, Sant’Onofrio, Vibo Valentia, Zambrone, Cessaniti, Ionadi și Francica.

5. Legătura cu aria geografică

Fiind situată între Golful Lamezia și câmpia Gioia Tauro, aria de producție este delimitată la nord de câmpia Angitola, la sud de câmpia Rosarno și la vest de culmile Munților Apenini din provincia Catanzaro.

Vegetația locală a acestei regiuni asigură, prin pășunat, cea mai mare parte a alimentației oilor (cel puțin 70 %). Zonele abrupte și greu accesibile ale platoului Poro, utilizate pentru pășunatul oilor, sunt bogate în specii de arbuști tipic mediteraneeni, viguroși și denși, cum ar fi mătura verde, mirtul, măslinul sălbatic, arborele de mastic și păducelul [Simone Cesare Lombardi, 2003: Il Poro e la Costa di Capo Vaticano („Muntele Poro și coasta Capo Vaticano”)]. Tocmai acești arbuști mediteraneeni și această vegetație conferă profilului organoleptic al brânzei caracteristicile sale distinctive (buchetul), diferențiind-o de alte tipuri de brânzeturi obținute din lapte de oaie. Pe lângă gustul catifelat, notele de ierburi și flori de pe Muntele Poro sunt perceptibile în mod clar în aroma brânzei, fiind însoțite de un gust rezidual ușor de nucă sau de ierburi. Acest lucru se datorează faptului că substanțele odoriferante ale vegetației indigene sunt solubile în grăsimi și pot fi transmise prin grăsime în lapte și, de acolo, în brânză. În plus, anumite aspecte unice ale procesului de producție a brânzei asigură prezența buchetului distinctiv, în special:

— utilizarea laptelui integral crud colectat și transformat în brânză fără tratare termică, prin care ar putea să îi fie alterate caracteristicile organoleptice; și

— temperaturile scăzute la care are loc procesul de producție a brânzei (32-38 °C), care asigură că substanțele dizolvate sunt păstrate și care limitează volatilitatea aromelor.

În plus, continuarea executării manuale a unor etape din procesul de producție a brânzei demonstrează înalta specializare și priceperea din cadrul sistemului de producție, care rămâne legat în mod indisolubil de producătorii de brânză experți care, adesea, nu se găsesc în alte părți. Expertiza lor influențează în mod direct calitatea anumitor etape din ciclul de producție (de exemplu, introducerea cheagului, modelarea și maturarea), făcând astfel ca brânza să fie „specifică” datorită legăturii sale strânse cu aria de producție.

Brânza este menționată în raport cu locul său de origine în surse bibliografice vechi de secole, de la lucrarea din 1571 De antiquitate et situ Calabriae, scrisă de umanistul și istoricul Gabriele Barrio din Vibo Valentia, la eseul din 1770 Saggio per l’economia campestre per la Calabria Ultra („Studiul economiei din regiunea rurală a Calabriei de Sud”), scris de către economistul și filozoful Domenico Grimaldi din Seminara, Reggio Calabria. Această legătură s-a păstrat vie în timp, astfel cum se ilustrează în: scrierile lui Saverio Di Bella din 1985 („Brânzeturile din lapte de oaie și brânzeturile ricotta din Poro sunt albe, moi și aromatizate datorită pășunilor locale și a prezenței răspândite a oreganoului, care crește în mod spontan în regiune”); diferitele ediții ale Atlante dei prodotti tipici. I formaggi („Atlasul produselor specifice - Brânzeturi”) editat de Institutul Național de Sociologie Rurală (INSOR) („Pășunile de pe Muntele Poro și de pe Munții San Bruno sunt bogate în ierburi, multe dintre ele aromate. Brânzeturile produse în această regiune sunt preferate de turiștii de coastă pentru calitatea lor ridicată și pentru reputația pe care au dobândit-o”); cartea Formaggi d’Italia („Brânzeturile italienești: un ghid pentru descoperirea și aprecierea acestora”) publicat de Slow Food în 1999 („Iarba pășunilor din zona Muntelui Poro este deosebit de bogată în arome și elemente de intensificare a aromei, iar brânzeturile din lapte de oaie produse în acest loc s-au bucurat întotdeauna de o reputație excelentă”) și il Golosario („Enciclopedia gustului”) a lui Paolo Massobrio, publicată în 2006 („Gustul exclusiv și deosebit de aromat al acestor brânzeturi este rezultatul ierburilor cu care sunt hrănite rasele de ovine și caprine autohtone”). În cele din urmă, trebuie menționat că în 2012, „Pecorino del Monte Poro” a câștigat premiul „remarcabil” Gambero Rosso la Salone del Gusto din Torino, fiind astfel plasată printre cele mai bune 17 brânzeturi din Italia.

Trimitere la publicarea caietului de sarcini

[Articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la următoarea adresă de internet: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

pe pagina principală a site-ului Ministerului Politicilor Agricole, Alimentare și Forestiere (www.politicheagricole.it). Textul poate fi accesat făcând clic pe „Qualità” (în partea dreaptă superioară a ecranului), apoi pe „Prodotti DOP IGP STG” (în partea stângă a ecranului) și, în cele din urmă, pe „Disciplinari di Produzione all’esame dell’UE”.

(1) JO L 343, 14.12.2012, p. 1.